โบรกฯเชียร์ “ซื้อ” FSMART เป้า 13.50 บ. ชี้ “เต่าบิน” เรือธงหนุนธุรกิจโตเด่น  
“บล.ฟินันเซีย ไซรัส” เชียร์ซื้อหุ้น FSMART คงราคาเป้าหมายที่ 13.50 บาท คาด “ตู้เต่าบิน” ขับเคลื่อนกำไรในอีก 2 ปีข้างหน้า โดยกำไร 4 ปีโตที่ระดับ 38.9%
“ฟินันเซีย ไซรัส” เชียร์ “ซื้อ” FSMART เป้า 13.50 บ. มอง “ตู้เต่าบิน” หนุนธุรกิจโตเด่น 
2 พ.ย. 2564

บริษัทหลักทรัพย์ ฟินันเซีย ไซรัส จำกัด ระบุในบทวิเคราะห์ (2 พ.ย.64) แนะนำเกี่ยวกับ บริษัท ฟอร์ท สมาร์ท เซอร์วิส จำกัด (มหาชน) หรือ FSMART โดยคาดกำไรปี 2564 ที่ 430 ล้านบาท ลดลง 7.4% เมื่อเทียบกับช่วงเดียวกันกับปีก่อนเนื่องจากถูกผลกระทบมาตรการล็อคดาวน์ จากโรคระบาด COVID 19 ระลอกสองและสาม ทำให้ภาพรวมกำไรอ่อนตัวลง
อย่างไรก็ตาม คาดจะกลับมาเติบโตจาก 1) ตู้กดเครื่องดื่มชงสด TAOBIN (FSMART ถืออยู่ 19.3%) ซึ่งตั้งเป้า 1,000 ตู้ในปี 2564 และ 20,000 ตู้ ภายในปี 2566 โดยคาดว่าบริษัทจะได้เงินปันผลจากธุรกิจตู้เต่าบินกลับมาหลังปี 2566 เป็นต้นไป โดยมีอัตราส่วน Payout ที่ 80% 2) เพิ่มฟังก์ชั่นถอนเงินในตู้บุญเติม จากเดิมที่มีเพียงฟังก์ชั่นฝากเงินเท่านั้น ตั้งเป้า 200 ตู้ในปี 2564 และ 10,000 ตู้ ภายในปี 2566 จากทั้ง 2 ประเด็นดังกล่าว ถือเป็นตัวขับเคลื่อนกำไรในอีก 2 ปีข้างหน้า โดยคาดกำไร 4 ปีโตที่ระดับ 38.9%
ทั้งนี้ในภาพรวมนักวิเคราะห์ประเมินตู้บุญเติมเป็น Cash Cow ไปอีก 4 ปีข้างหน้าและกำไรจะค่อยๆ ลดลงจนเหลือศูนย์ ภายในปี 2573 สะท้อนเทรนด์ Cashless Society ส่วนตู้เต่าบินจะเป็น S Curve ใหม่ โดยเฉพาะใน 2 ปีต่อจากนี้ ที่จะมีอัตราการเติบโตอย่างมีนัยสำคัญ
โดยประเมินมูลค่าหุ้น ด้วยวิธี Sum of the Part ดังนี้ 1) มูลค่าธุรกิจตู้บุญเติม ใช้วิธีประเมิน DCF. (WACC 7.4%, No Terminal Value) ได้มูลค่าต่อหุ้นปี 2565 ที่ 4.70 บาท 2) มูลค่าธุรกิจตู้เต่าบินตามสัดส่วน (FSMART ถือหุ้น 19.3) ใช้ PE Multiple อ้างอิง PE 25 เท่า ได้มูลค่าต่อหุ้นปี 2564 ที่ 8.80 บาท รวมเป็นราคาเป้าหมายปี 2564 ของ FSMART ที่ 13.50 บาท แนะนำ “ซื้อ”